text: 15 Rikunchej jina, Jehovaqa llajtanta jarkʼanpuni. Chaywanpis, Pascuamantaqa mana chayllatachu yachakunchej. Payqa llajtanta salvayta atillantaj. Israelitasta "Egiptomanta" orqhomusqanpi tʼukurina. Jehovaqa paykunata pʼunchaypi jatun chhoqo phuyu ukhupi pusarqa, tutantaj nina kʼanchaypi. Israelitasqa Puka Qocha nisqa chaupinta chimparqanku, puraj ladonkupitaj yakoqa jatun perqas jina karqa. Chimpaspataj, faraontawan soldadosnintawan chay yakus pʼampaykusqanta rikorqanku. Ajinamanta salvasqa karqanku. Chayraykuchá Diosman agradecekuspa kay jinata takerqanku: "Noqaqa takisaj Tata Diosta yupaychaspa, imaraykuchus jatun atiyninwan atipan, yakuwan pʼampaykuchispa caballospi rejkunata, caballosnintinta. [...] Payqa noqaj salvacionniy, kallpaytaj", nispa (Éxo. 13:14, 21, 22; 15:1, 2; Sal. 136:11-15).